POHORJE – VODOVJE

Na neprepustni kamninski podlagi je nastalo najbolj razvejano območje površinskih voda v Sloveniji ter edinstvena barja z jezerci, ki so življenjski prostor redkih in ogroženih rastlinskih in živalskih vrst. Številni pohorski potoki, ki se strmo spuščajo v dolino, so še pred nekaj desetletji poganjali na stotine mlinov in žag.

Na Ribniškem Pohorju, pod Jezerskim vrhom leži **Ribniško jezero**, ki je del večjega visokega šotnega barja. Ribniško jezero je barjansko jezero in je zavarovano kot naravni spomenik.

Na kraju kjer padavine zaradi skledasto oblikovanega terena in kjer zaradi neprepustnih tal niso mogle ponikati v podtalje, je nastalo 21 **Lovrenških jezer**.

**Črno jezero**, ki je umetno zajezeno ima romantično lego sredi bujnih smrekovih gozdov. Črno jezero je šotno barje in se napaja le z padavinami.

Zanimivo območje voda predstavlja soteska potoka **Lobnice**, ki se razteza od izvira v bližini Tihega jezera in se nato izlije v Dravo. Na svoji poti skozi edini pohorski pragozd se skriva slap **Veliki Šumnik**, ki pada kar 36m globoko. 200m nižje pa je 9m visok slap **Mali Šumnik**.

Eden največjih pritokov Drave je **Dravinja**. Izvira JZ od vrha Rogla v osrednjem Pohorju.

S pohorske planote tečejo številni potoki, ki so v neprepustne bloke izdolbli prave soteske. Na južni strani Pohorja, ne daleč od Slovenske Bistrice se spušča potok Bistrica, ki tvori bogat in slikovit splet majhnih slapov, ki padajo preko granitnih skal. Najvišji slap v soteski je Šum, visok pa je 5m.